Iktar nisimgħu il-kelma Imgiebah  il-plural ta’ miħbha. Fil-limiti tal-Mellieħa nsibu l-wied tal-iMġiebah li jieħu għal xtajta ramlija li għandha l-istess isem.  L-Imġiebah hija kwadru reali tas-sbuħija naturali. Għelieqi zgħar imtarrġa miż-żewg xaqlibiet tal-wied joffru lezzjoni siekta tal-ambjent rurali Malti fejn ix-xagħri jintiseġ mal-ilwien u jkanħi mar-raba maħdum fuq il-ġnub tal-wied, ‘l hawn u ‘l hemm fit-turġien ta’ blat li jifforma l-wied, niltaqgħu ma ħofor simmetriċi iżda pjuttost strambi. Ta spiss l-istruttura tkun ir-riżultat tal-ħidma ta’ id il-bniedem f’ambjenti naturali ideali għat-trobbija tan-naħal. Dawn huma l-imġiebah li tajjeb ngħidu li fil-qedem, kienu meqjusa bħala importanti ħafna għall-produzzjoni tal-għasel. Eżempji oħra sbieħ ta’ mġiebah nistgħu narawhom fix-Xemxija fejn il-kunsill lokali ta’ San Pawl il-Bahar ippjana heritage trail li għandu l-għan jeduka lill-pubbliku dwar diversi fdalijiet tal-ħajja tal-imgħoddi. Fix-Xemxija, l-imġiebah imorru lura għal epoki differenti tal-passat. Komuni bejn dawn is-siti fit-tramuntana ta Malta huma l-ispazji kbar ta’ xagħri li fuqhom kienu u għadhom jikbru pjanti u arbuxelli ideali mfittxija min-naħal biex imbgħad jagħmlu l-għasel. Tgħallimna fl-ewwel snin tal-edukazzjoni tagħna li l-isem antik ta pajjizna – Melita għandu rabta mill-qrib mal-għasel u fi zmien ir-rumani, dawn il-gżejjer kienu diġa magħrufa għall-kwalita ta għasel li kienu jipproduċu.